मुंबई धमाके में संदिग्ध का स्केच तैयार  
मुंबई में हुए सिलसिलेवार बम विस्फोटों की जांच कर रहे महाराष्ट्र की एटीएस ने प्रत्यक्षदर्शियों की जानकारी के आधार पर रेखाचित्र तैयार किया है।
मुंबई में बुधवार को हुए सिलसिलेवार बम विस्फोटों की जांच कर रहे महाराष्ट्र के आतंकवाद निरोधक दस्ते ने देश भर में विभिन्न जगहों पर अपनी टीमों को भेजा है और प्रत्यक्षदर्शियों की जानकारी के आधार पर रेखाचित्र तैयार किया है।  एटीएस के एक वरिष्ठ अधिकारी ने कहा कि विस्फोटों के एक संदिग्ध का रेखाचित्र तैयार कर लिया गया है। विस्फोट में 19 लोगों की मौत हो गई थी और 130 से ज्यादा लोग घायल हो गए थे। एटीएस अधिकारी ने कहा कि संदिग्ध का रेखाचित्र तैयार है। यह चुनिंदा और शीर्ष जांच अधिकारियों को जारी किया जाएगा। इसे आम आदमी के लिए जारी नहीं किया जाएगा।  अधिकारी ने कहा कि रेखाचित्र को कुछ चुनिंदा पुलिस मुखबिरों को भी दिखाया जाएगा, ताकि संदिग्ध की पहचान की जा सके। उन्होंने आगे की जानकारी देने से मना कर दिया। एटीएस प्रमुख राकेश मारिया ने कहा कि हम उत्तर प्रदेश, गुजरात, दिल्ली, पश्चिम बंगाल, आंध्र प्रदेश और कर्नाटक पुलिस के साथ ही सभी केंद्रीय एजेंसियों के संपर्क में हैं।  उन्होंने कहा कि हमारी टीमें विभिन्न स्थानों की ओर गई हैं। पहले विभिन्न मामलों में गिरफ्तार लोगों से पूछताछ की जा रही है, ताकि इस जांच में मदद मिल सके। उत्तर प्रदेश पुलिस के विशेष महानिदेशक (कानून-व्यवस्था) बृजलाल ने कहा कि जब कभी भी इस तरह की आपदा आती है, तो हम एक-दूसरे के संपर्क में होते हैं। हम एटीएस से सहयोग कर रहे हैं और हमारी टीम पहले से ही वहां है।